**Charles Simonyi** (unk. *Simonyi Károly*, 10. syyskuuta 1948 Budapest, Unkari) on unkarilais-amerikkalainen Microsoftin toimisto-ohjelmistojen kehittäjä ja viides avaruusturisti. 

Simonyi syntyi Budapestissä 10. syyskuuta 1948, jolloin hän sai etunimen Károly. Käydessään lukiota Simonyi työskenteli yliopiston tietokonelaboratorion yövahtina. Eräs laboratorion insinööreistä opetti hänet ohjelmoimaan. Hän myi ohjelmistotuotteitaan Unkarin valtiolle jo lukionkäyntinsä aikana. Simonyi hankki työpaikan tanskalaisesta A/S Regnecentralen-yrityksestä vuonna 1966. Hän suoritti Kalifornian yliopiston Berkeleyn kampuksella kandidaatin tutkinnon 1968–1972 pääaineenaan matematiikka. Hän jatkoi opintojaan Stanfordin yliopistossa, josta hänet palkattiin Xerox-yhtiön Palo Alton tutkimuskeskukseen. Simonyi ja Butler Lampson suunnittelivat Xerox Alto -tietokoneelle *Bravo*-ohjelmiston tekstinkäsittelyyn, joka oli ensimmäinen WYSIWYG-tekstinkäsittelyohjelma.

Vuonna 1981 Simonyi lähetti hakemuksen Bill Gatesille. Microsoftilla hän johti Microsoft Wordin ja Microsoft Excelin kehitystyötä. Excel kehittyi Simonyin kehittämästä Multiplan-ohjelmistosta. 

Simonyi toi mukanaan olio-ohjelmoinnin, johon hän oli tottunut Xeroxilla. Hän nimesi ohjelmiensa muuttujat unkarilaisen notaation mukaisesti.

Simonyi lähti Microsoftilta vuonna 2002 perustaen Gregor Kiczalesin kanssa Intentional Software -yhtiön. 

Simonyin lahjoituksella luotiin Tieteen kansantajuistamisen Simonyi-professuuri Oxfordin yliopistolle. Professuuri myönnettiin vuonna 1995 Richard Dawkinsille ja hänen jäätyään eläkkeelle häntä seurasi vuodesta 2008 Marcus du Sautoy. Stanfordin yliopistoon luotiin hänen lahjoituksillaan Opetusinnovaation Charles Simonyi -professuuri. Lisäksi Simonyi on perustanut 50 miljoonan dollarin säätiön, jolla tuetaan Seattlen alueen tiedettä, taidetta ja koulutusta.

Simonyi seurusteli 15 vuotta Martha Stewartin kanssa. Vuonna 2008 he kuitenkin erosivat ja Simonyi nai marraskuussa itseään 32 vuotta nuoremman ruotsalaisen miljonäärintyttären Lisa Persdotterin Göteborgissa.

Avaruusturisti
--------------

Sojuz TMA-14:n miehistö 12.3.2009. Vasemmalta: Simonyi, Padalka ja Barratt.
Simonyi osti 2006 itselleen matkan Kansainväliselle avaruusasemalle. Simonyi lähti 7. huhtikuuta 2007 Sojuz TMA-10-avaruuslennolle kahden kosmonautin kanssa ja näin hänestä tuli järjestyksessään viides avaruusturisti ja toinen unkarilainen avaruudessa. Virallisesti hän oli lennolla mukana avaruuslennolle osallistujana. Matkan on arveltu maksaneen noin 25 miljoonaa dollaria. Simonyi palasi kahden viikon avaruusmatkalta Maahan 21. huhtikuuta 2007.

Simonyi halusi matkata avaruuteen toisen kerran, jolloin hän olisi ensimmäinen toisen kerran avaruuslennon tehnyt avaruusturisti. Tämä toteutui 26. maaliskuuta 2009 laukaistulla lennolla Sojuz TMA-14. Simonyi maksoi 13 päivää kestävästä Kansainväliselle avaruusasemalle suuntautuneesta avaruusmatkasta noin 26 miljoonaa euroa. Paluu maahan tapahtui 8. huhtikuuta 2009 lennolla Sojuz TMA-13.

Lähteet
-------

1. ↑  Jeremy Reimer: A History of the GUI (sivu 3)  5.5.2005. Ars Technica. Viitattu 11.7.2019. (englanniksi)
2. ↑  Paul McJones: Xerox Alto file system archive  9.11.2017. Computer History Museum. Viitattu 11.7.2019. (englanniksi)
3. ↑  American space 'nerd' blasts off *BBC News*.  7.4.2007. Viitattu 10.4.2007. (englanniksi)
4. ↑  Avaruusturisti palasi Maahan ISS-asemalta *Helsingin Sanomat*.  21.4.2007.  Arkistoitu 11.9.2007. Viitattu 26.3.2009.
5. ↑  Moskowitz, Clara: U.S. Billionaire Set For 2nd Trip to Space  24.3.2009. Space.com. Viitattu 26.11.2009. (englanniksi)
6. ↑  Yhdysvaltalainen miljardööri toistamiseen avaruuteen *YLE Uutiset*.  26.3.2009. Viitattu 26.3.2009.
7. ↑  Avaruusturisti palasi Maahan *YLE Uutiset*.  8.4.2009. Viitattu 9.4.2009.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Charles Simonyi**.
* Charles in Space (Arkistoitu – Internet Archive)
* Charles Simonyi, the benefactor of the Simonyi Professorship at the University of Oxford[vanhentunut linkki]
* Charles Simonyi from Edge Foundation
* Spacefacts biography of Charles Simonyi
* NASA biography of Charles Simonyi
* *The Rosetta code: archaeology of the Gier-Algol compiler program* (an Intentional Software (Arkistoitu – Internet Archive) presentation by Simonyi)
* *The Biggest Damn Opportunity* (Arkistoitu – Internet Archive) (Forbes interview)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Israel
* Yhdysvallat

 |
|  |
| Tieteilijät | 
* DBLP

 |

 |